ক্রীড়া প্রতিবেদক : এমনিতে ফাইন লেগের ওপর দিয়ে তুলে মারা ‘স্কুপ’ শট প্রায়ই খেলেন তিনি। তবে অনুশীলনে অনেক চেষ্টার পর থার্ডম্যান ফিল্ডারের মাথার ওপর দিয়ে বল বাউন্ডারিতে পাঠানো ‘রিভার্স স্কুপ’ ম্যাচে এবারই প্রথম খেললেন জহুরুল ইসলাম। আর তাতে দুই ক্যারিবীয়র ব্যাটিং তাণ্ডব দেখা ম্যাচের ফলও গেল উল্টে। খুলনা টাইটানসের বিপক্ষে জেতার জন্য ৬ রানের প্রয়োজন নিয়ে ম্যাচের শেষ ওভার শুরু করা ঢাকা ডায়নামাইটস সমীকরণ একটু কঠিন করে ফেলেও ১ বল বাকি থাকতে জিতল জহুরুলের ওই বাউন্ডারিতেই। ব্যবধান ৪ উইকেটের, চার ম্যাচে তৃতীয় জয়ে বর্তমান চ্যাম্পিয়নরা এখন শ্রেয়তর রান রেটে পয়েন্ট টেবিলের শীর্ষেও।